Κανονισμός (ΕΚ) αριθ. 902/2002 της Επιτροπής

της 30ής Μαΐου 2002

για την αναγνώριση των εργασιών ελέγχου της τήρησης των προδιαγραφών εμπορίας που εφαρμόζονται στον τομέα των νωπών οπωροκηπευτικών οι οποίοι διενεργούνται στη Δημοκρατία της Τσεχίας πριν από την εισαγωγή στην Ευρωπαϊκή Κοινότητα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 545/2002(2), και ιδίως το άρθρο 10,

Εκτιμώντας τα ακόλουθα:

(1) Ο κανονισμός (ΕΚ) αριθ. 1148/2001 της Επιτροπής, της 12ης Ιουνίου 2001, σχετικά με τους ελέγχους τήρησης των προδιαγραφών εμπορίας που εφαρμόζονται στον τομέα των νωπών οπωροκηπευτικών(3), όπως τροποποιήθηκε τελευταία από τον κανονισμό (ΕΚ) αριθ. 2379/2001(4), θεσπίζει τους όρους υπό τους οποίους η Επιτροπή μπορεί να αναγνωρίσει τις εργασίες ελέγχου που εκτελούνται από ορισμένες τρίτες χώρες, οι οποίες το ζητούν, πριν από την εισαγωγή στην Κοινότητα, σύμφωνα με τους όρους που θεσπίζονται στο άρθρο 7 του κανονισμού (ΕΚ) αριθ. 1148/2001.

(2) Στις 11 Οκτωβρίου 2001, οι τσεχικές αρχές διαβίβασαν στην Επιτροπή αίτηση για την έγκριση των εργασιών ελέγχου που εκτελούνται από τη CZPI (τσεχική επιθεώρηση γεωργικών προϊόντων και τροφίμων) υπό την ευθύνη του Υπουργείου Γεωργίας. Στην αίτηση αναφέρεται ότι αυτή η υπηρεσία διαθέτει το αναγκαίο προσωπικό, εξοπλισμό και εγκαταστάσεις για την εκτέλεση αυτών των ελέγχων, ότι χρησιμοποιεί μεθόδους ισοδύναμες προς αυτές που αναφέρονται στο άρθρο 9 του κανονισμού (ΕΚ) αριθ. 1148/2001 και ότι τα νωπά οπωροκηπευτικά που ελέγχονται από τη CZPI και, στη συνέχεια, εξάγονται από τη Δημοκρατία της Τσεχίας ανταποκρίνονται στις κοινοτικές προδιαγραφές εμπορίας.

(3) Οι πληροφορίες που διαβιβάστηκαν από τα κράτη μέλη καθώς και αυτές που βρίσκονται στη διάθεση των υπηρεσιών της Επιτροπής δείχνουν ότι, κατά την περίοδο 1997 έως 2000, η συχνότητα μη συμμόρφωσης με τις προδιαγραφές εμπορίας μεταξύ των εισαγωγών νωπών οπωροκηπευτικών από την Δημοκρατία της Τσεχίας ήταν πολύ χαμηλή.

(4) Επί ορισμένο αριθμό ετών, αντιπρόσωποι των τσεχικών υπηρεσιών ελέγχου συμμετέσχαν τακτικά σε διάφορα σεμινάρια και δραστηριότητες κατάρτισης που διοργανώθηκαν από διάφορα κράτη μέλη. Συμμετέσχαν επίσης σε διεθνείς δραστηριότητες για την εμπορική τυποποίηση των οπωροκηπευτικών, ιδίως στο πλαίσιο της ομάδας εργασίας τυποποίησης των αλλοιώσιμων προϊόντων και βελτίωσης της ποιότητας της Οικονομικής Επιτροπής για την Ευρώπη των Ηνωμένων Εθνών καθώς και, μέχρι πρόσφατα, στο πλαίσιο του καθεστώτος του ΟΟΣΑ για την εφαρμογή των προτύπων.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αναγνωρίζονται, σύμφωνα με τους όρους που θεσπίζονται στο άρθρο 7 παράγραφος 1 του κανονισμού (ΕΚ) αριθ. 1148/2001, οι έλεγχοι συμμόρφωσης με τις προδιαγραφές εμπορίας οι οποίοι διεξάγονται από την Δημοκρατία της Τσεχίας στα νωπά οπωροκηπευτικά καταγωγής Δημοκρατίας της Τσεχίας.

Άρθρο 2

Ο επίσημος ανταποκριτής στη Δημοκρατία της Τσεχίας υπό την ευθύνη του οποίου εκτελούνται οι εργασίες ελέγχου και το όργανο επιθεώρησης που είναι επιφορτισμένο με τη διεξαγωγή αυτών των ελέγχων, όπως αναφέρεται στο άρθρο 7 παράγραφος 2 του κανονισμού 1148/2001, αναφέρονται στο παράρτημα I του παρόντος κανονισμού.

Άρθρο 3

Τα πιστοποιητικά που προβλέπονται στο δεύτερο εδάφιο του άρθρου 7 παράγραφος 3 του κανονισμού (ΕΚ) αριθ. 1148/2001 και τα οποία εκδίδονται μετά από τους ελέγχους που αναφέρονται στο άρθρο 1 του παρόντος κανονισμού πρέπει να συντάσσονται σε έντυπα σύμφωνα με το υπόδειγμα που παρέχεται στο παράρτημα II του παρόντος κανονισμού.

Άρθρο 4

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την ημερομηνία δημοσίευσης στη σειρά C της Επίσημης Εφημερίδας των Ευρωπαϊκών Κοινοτήτων της ανακοίνωσης που αναφέρεται στο άρθρο 7 παράγραφος 8 του κανονισμού (ΕΚ) αριθ. 1148/2001 σχετικά με την καθιέρωση της διοικητικής συνεργασίας μεταξύ της Ευρωπαϊκής Κοινότητας και της Δημοκρατίας της Τσεχίας.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Μαΐου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 1.

(2) ΕΕ L 84 της 28.3.2002, σ. 1.

(3) ΕΕ L 156 της 13.6.2001, σ. 9.

(4) ΕΕ L 321 της 6.12.2001, σ. 15.

ΠΑΡΑΡΤΗΜΑ I

Επίσημος ανταποκριτής σύμφωνα με το άρθρο 7 παράγραφος 2 του κανονισμού (ΕΚ) αριθ. 1148/2001:

Υπουργείο Γεωργίας Διεύθυνση Παραγωγής Τροφίμων Tesnov 17 CZ - 117 05 PRAHA Τηλ. (420-2) 21 81 22 24 Φαξ (420-2) 22 31 41 17 E-mail: fruveg@mze.cz

Υπηρεσία ελέγχου κατά την έννοια του άρθρου 7 παράγραφος 2 του κανονισμού (ΕΚ) αριθ. 1148/2001:

CZPI (Ceská zemedelská a potravinárská inspekce ústrední inspektorát) Τσεχική υπηρεσία επιθεώρησης γεωργικών προϊόντων και τροφίμων Kvetná 15 CZ - 603 00 BRNO Τηλ. (420-5) 43 54 02 03/02 49 Φαξ (420-5) 43 54 02 02

ΠΑΡΑΡΤΗΜΑ II

>PIC FILE= "L_2002142EL.002202.TIF">